പരീക്ഷയ്ക്ക് ഹാജരായില്ല, സ്വാധീനിച്ച് മാര്ക്ക് നേടി പി കെ നവാസിനെതിരെ പരാതി എംഎസ്എഫ് പ്രസിഡന്റ് പി കെ നവാസിനെതിരെ കാലിക്കറ്റ് സര്വ്വകലാശാലയ്ക്ക് പരാതി. എല്എല്ബി ഇന്റേണല് പരീക്ഷയ്ക്ക് ഹാജരാകാതെ കോളേജിനെ സ്വാധീനിച്ച് പി കെ നവാസ് മാര്ക്ക് നേടി എന്നാണ് സഹപാഠിയുടെ ആരോപണം. കോളേജിലെ പരാതി പരിഹാര സമിതി നവാസിന് മാര്ക്ക് നല്കിയത് ചട്ടം ലംഘിച്ചാണെന്നാണ് സര്വ്വകലാശാലയ്ക്ക് നല്കിയ പരാതിയിലുള്ളത്. അതേസമയം പരാതിയെ തള്ളി പികെ നവാസ് രംഗത്തെത്തി. യൂണിവേഴ്സിറ്റി നിഷ്കര്ഷിച്ചിട്ടുള്ള മാനദണ്ഡങ്ങള് ഉപയോഗപ്പെടുത്തുക മാത്രമാണ് താന് ചെയ്തതെന്നാണ് പികെ നവാസ് കൂട്ടിച്ചേര്ത്തു. മലപ്പുറം എംസിടി കോളേജ് വിദ്യാര്ത്ഥിയായ പി കെ നവാസിന് എല്എല്ബി ഒന്നാം സെമസ്റ്റര് പരീക്ഷയില് മാര്ക്ക് നല്കിയതിനെച്ചൊല്ലിയാണ് വിവാദം. ഇന്റേണല് പരീക്ഷയില് നവാസ് ഹാജരായിരുന്നില്ലെന്ന് മാര്ക്ക് ലിസ്റ്റില് നിന്ന് വ്യക്തമാണ്. എന്നാല്, പിന്നീട് കോളേജിലെ പരാതി പരിഹാര സമിതി നവാസിന്റെ അപേക്ഷ പരിഗണിച്ച് വൈവ പരീക്ഷ നടത്തി ഉയര്ന്ന മാര്ക്കുകള് നല്കുകയായിരുന്നു. ഇത് യുജിസി ചട്ടങ്ങള് ലംഘിച്ചാണെന്ന് ചൂണ്ടിക്കാട്ടിയാണ് സഹപാഠിയായ എ പ്രദീപ് കുമാര് കാലിക്കറ്റ് സര്വ്വകലാശാലയെ സമീപിച്ചത്. എന്നാല് പരാതിയെ പൂര്ണമായി തള്ളുകയാണ് പികെ നവാസ്. പരാതി നല്കിയവര്ക്ക് ധാരണ പിശക് ആണെന്നും യൂണിവേഴ്സിറ്റി അനുവദിച്ചുതന്ന സംവിധാനത്തെ ഉപയോഗപ്പെടുത്തുകയാണ് താന് ചെയ്തതെന്നുമാണ് പികെ നവാസിന്റെ വാദം സംഭവത്തില് ചട്ടവിരുദ്ധമായോന്നും ചെയ്തിട്ടില്ലെന്നാണ് കോളേജിന്റെ നിലപാട്. പി കെ നവാസിനെ കൂടാതെ 15 പേര്ക്ക് യൂണിവേഴ്സിറ്റി നിര്ദ്ദേശപ്രകാരം വീണ്ടും അവസരം നല്കിയിരുന്നതായി അധ്യാപകരും പറയുന്നു. നേരത്തെ ഹരിത വിഷയവുമായി ബന്ധപ്പെട്ടും പി കെ നവാസ് വിവാദത്തില് ഏര്പ്പെട്ടിരുന്നു.